Lögregluráð hefur nú tekið til starfa . Í ráðinu eiga sæti allir lögreglustjórar landsins auk ríkislögreglustjóra sem verður formaður þess . Tilgangur ráðsins er að auka samvinnu lögregluembættanna , gera störf lögreglunnar skilvirkari , draga úr tvíverknaði og nýta betur þá fjármuni sem lögreglan fær á fjárlögum hverju sinni . Nýr ríkislögreglustjóri mun leiða þessa vinnu í samráði við aðra lögreglustjóra í landinu . Þegar ég tók við embætti dómsmálaráðherra var hart deilt innan lögreglunnar . Ég efndi þá til funda með öllum hagsmunaaðilum til að finna leiðir til lausnar . Áhersla mín var sú að það væri ekkert athugavert við heilbrigð skoðanaskipti en nauðsynlegt væri að rökræða málin af yfirvegun og málefnalega . Þá kom í ljós samstaða um ákveðin grunnatriði og þar á meðal um nauðsyn formlegs samráðsvettvangs ; lögregluráðsins sem nú hefur tekið til starfa . Með stofnun þess eflist samvinna lögreglustjóra landsins og dregið er úr hættunni á hvers kyns hagsmunaárekstrum . Ætlunin er að embætti ríkislögreglustjóra verði öflugt samræmingar - og þjónustuafl fyrir lögregluna í heild , leiði stefnumörkun og veiti öðrum lögreglustjórum aðstoð og stuðning í lögreglustörfum . Lögreglan er ein af mikilvægustu stofnunun þjóðfélagsins . Henni ber að tryggja öryggi almennings og halda uppi lögum og reglu í landinu . Þetta er ekki lítið hlutverk . Almenningur á að geta borið mikið traust til lögreglunnar . Þetta traust byggist upp á löngum tíma og hvílir á orðum , athöfnum og allri framgöngu lögreglunnar . Traust er forsenda árangurs í störfum hennar . Framtíðarsýn mín fyrir lögregluna er sú að hún sé öflug , fagleg , vel tækjum búin og áreiðanleg . Byggja verður upp öflugt og óháð eftirlit með störfum hennar . Lögreglan á að vera fær um að takast á við sífellt flóknari brotastarfsemi og búa yfir nægilegum styrk til að bregðast við nýjum áskorunum . Borgararnir eiga að geta treyst á færni og þekkingu lögreglumanna við fjölbreyttar og erfiðar aðstæður í raunheimum sem og í stafrænum heimi fjölþjóðlegrar brotastarfsemi . Skipulag lögreglunnar á að vera með þeim hætti að það styðji þessi markmið og stuðli að auknu öryggi og þjónustu við almenning . Greinin birtist fyrst í Morgunblaðinu 13. janúar 2020 .